Majandus- ja Kommunikatsiooniministeerium Teie 18.09.2025

info@mkm.ee Meie 13.10.2025 nr 4/179

**Arvamuse esitamine Euroopa Konkurentsivõime Fondi ettepaneku kohta**

Lugupeetud Erkki Keldo!

Eesti Kaubandus-Tööstuskoda (edaspidi: Kaubanduskoda) tänab Majandus- ja Kommunikatsiooniministeeriumit võimaluse eest avaldada arvamust Euroopa Konkurentsivõime Fondi loomise ettepaneku kohta. Kaubanduskoda toetab fondi eesmärki tugevdada Euroopa ettevõtete konkurentsivõimet, edendada innovatsiooni ja investeeringuid ning aidata kaasa majanduse kestlikule kasvule. Samas peab fondi rakendamine olema lihtne ja võimalikult vähese koormusega ettevõtjate jaoks.Oleme ettepanekuga tutvunud ning esitame järgnevalt Kaubanduskoja seisukohad.

1. **Ühtne fond on positiivne**

Ühtse fondi loomine, mis koondab senised kümme erinevat fondi, on positiivne samm. See tagab ühtsemad kriteeriumid ja tingimused, vähendab taotlejate halduskoormust ning suurendab fondi rakendamise läbipaistvust ja prognoositavust kogu ELis.

1. **Lihtsad ja arusaadavad reeglid**

Fondi taotlemise ja aruandluse tingimused peavad olema võimalikult selged ja ühtsed. Oluline on, et kogu protsess oleks ettevõtjale arusaadav ning halduskoormus võimalikult väike.

1. **Võrdne juurdepääs väikestele ja keskmise suurusega ettevõtetele**

Fondi kavandamisel tuleb tagada, et ka väiksematel ettevõtetel oleks reaalne võimalus toetusi taotleda ja oma projekte ellu viia. Kuigi ettepanek viitab VKEdele ja sisaldab ka neile mõeldud teenuseid (nt artikkel 27 ELi ettevõtlusvõrgustik), sõltub toetuste tegelik kättesaadavus suuresti fondi rakendamisest. Kuna fondis puudub eraldi rahastus VKEdele, tuleb tagada, et toetuste jaotus ei koonduks üksnes suurematele ettevõtetele.

1. **Geograafiline tasakaal**

On oht, et suuremad ja majanduslikult jõukamad riigid või piirkonnad saavad fondi rahastusest ebaproportsionaalselt suure osa. Selle vältimiseks peab fondi kavandamisel ja rakendamisel olema tagatud geograafiline tasakaal, et toetused jõuaksid kõikidesse liikmesriikidesse ja piirkondadesse, mitte ainult suurtesse keskustesse. Rahastuse jaotus peab toetama kogu Euroopa majanduse konkurentsivõimet ja vältima liikmesriikide vahelise ebavõrdsuse süvenemist. Hetkel ei ole ettepanekus ühtegi artiklit, mis tagaks geograafilise tasakaalu või sätestaks mehhanismi, mis välistaks toetuste koondumise suurematesse ja majanduslikult arenenumatesse riikidesse või piirkondadesse. Soovitame määrusesse lisada sätte, mis näeb ette geograafilise tasakaalu jälgimise ning aruandluse liikmesriikide lõikes, et tagada fondi mõju ühtlane jaotumine kogu Euroopa Liidus.

1. **Terve innovatsioonitsükli toetamine**

Leiame, et Fondi vahendid peaksid toetama kogu innovatsioonitsüklit ehk teadus- ja arendustegevusest kuni toodete ja teenuste turule toomiseni. Artikkel 4 lg 1 p e ütleb, et Euroopa Konkurentsivõime Fondi üldeesmärk on suurendada Euroopa konkurentsivõimet, eelkõige strateegilistes sektorites ja tehnoloogias, kogu investeerimistsükli jooksul järgmise kaudu: ühtlustada teadusuuringute, innovatsiooni ja tööstuspoliitika toetamist, et muuta liidu teadusuuringute tipptase liidu tööstuse tugevuseks ülemaailmsetel turgudel ja kindlustada tootmise tulevik Euroopas. Samas ettepanek rõhutab peamiselt innovatsiooni hilisemaid etappe nagu rakendamist, tootmist ja investeeringuid, kuid sama oluline on tagada, et ka varasemad etapid oleksid toetatud. Ilma teadus- ja arendustegevuse sidumiseta hilisemate sammudega jääb innovatsiooni potentsiaal kasutamata.

1. **Fondi juhtimine**

Artikli 14 lõike 1 kohaselt luuakse strateegiliste sidusrühmade nõukogu, kuid selle roll ja mõju otsustusprotsessis jääb ettepanekus ebaselgeks. Samuti ei ole piisavalt määratletud Euroopa Komisjoni ja liikmesriikide rollid fondi juhtimises ja rakendamises. Selgus ja läbipaistvus juhtimismudelis on vajalikud, et tagada sidusrühmade sisuline kaasamine ja fondi tõhus toimimine.

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Ireen Tarto

Ireen.tarto@koda.ee